b"\n_START_ARTICLE_\nAddlestone\n_START_SECTION_\nEtymologi\n_START_PARAGRAPH_\nStedsnavnet Addlestone er av angelsaksisk opprinnelse og sammensatt av to ledd som har blitt forvansket over tid. F\xc3\xb8rste ledd er antagelig et personnavn, Attel, og andre ledd Stone er antagelig avledet fra angelsaksiske denu, moderne engelsk dene, i betydningen \xc2\xabdal\xc2\xbb. Historisk har navnet blitt gjengitt ulikt, fra Atlesdon og Atlesford, i 1241 var det listet som Attelsdene og p\xc3\xa5 John Speeds kart fra 1610 er det skrevet Adleston.\n_START_SECTION_\nHistorie\n_START_PARAGRAPH_\nCroach Oak er et eiketre som st\xc3\xa5r i Addlestone og som er et viktig symbol for byen. Flere lokale forretninger har benyttet treet i navnet i tittelen. Det markerer grensene for Windsor Great Park. Det er antatt \xc3\xa5 ha sin opprinnelse p\xc3\xa5 1000-tallet og hevdes \xc3\xa5 v\xc3\xa6re ett av de aller eldste i England. Legenden hevder at dronning Elisabeth I stoppet ved det og hadde picnic der. Treet har ogs\xc3\xa5 v\xc3\xa6rt omtalt som \xc2\xabWycliffe's Oak\xc2\xbb', etter John Wyclif som skal ha holdt prekener p\xc3\xa5 stedet, uten av det er kjent om han noen gang faktisk gjorde det. I 1810 ble det satt opp et gjerde rundt det ettersom lokale ungjenter rev av bark for \xc3\xa5 lage en kj\xc3\xa6rlighetsdrikk og dermed nesten tok livet av treet. I september 2007 overlevde det et fors\xc3\xb8k p\xc3\xa5 ildsp\xc3\xa5settelse._NEWLINE_Frem til jernbanen kom i 1848 var Addleston ikke s\xc3\xa5 mye mer enn en klynge sm\xc3\xa5hus rundt The George, byens eldste vertshus. P\xc3\xa5 grunn av n\xc3\xa6rheten til Weykanalen fra det 1600-tallet og Basingstokekanalen fra det 1700-tallet vokste det frem noe industri der. Den viktigste bedriften var Coxes Lock m\xc3\xb8lle, en vannm\xc3\xb8lle som drev et jernverk i 1700-tallet._NEWLINE_I 1838 ble det bygget en kirke i Addlestone, og i 1857 ble et eget sogn opprettet. Det kom mer industri til byen, blant annet Louis Bl\xc3\xa9riots flyfabrikk._NEWLINE_I H.G. Wells\xe2\x80\x99 roman Klodenes kamp (1898) landet det andre av ti romskip p\xc3\xa5 Addlestone Golf Links."